b'\n_START_ARTICLE_\nNatrio nitritas\n_START_SECTION_\nMaisto priedas E250\n_START_PARAGRAPH_\nMaisto pramon\xc4\x97je natrio nitritas naudojamas tiek kaip m\xc4\x97sos ir \xc5\xbeuvies spalvos fiksatorius, i\xc5\xa1saugantis rausv\xc4\x85 spalv\xc4\x85, tiek kaip konservantas, stabdantis bakterij\xc5\xb3 Clostridium botulinum, sukelian\xc4\x8di\xc5\xb3 botulizm\xc4\x85, augim\xc4\x85. Europos S\xc4\x85jungoje natrio nitritas, \xc5\xbeinomas kaip maisto priedas E250, leid\xc5\xbeiamas naudoti tik mi\xc5\xa1inyje su valgoma druska, kur jo gali b\xc5\xabti ne daugiau kaip 0,6%. Taip pat naudojamas ir kalio nitritas_NEWLINE_Dideli natrio nitrito kiekiai gali b\xc5\xabti toksi\xc5\xa1ki gyv\xc5\xabnams, taip pat ir \xc5\xbemogui. \xc5\xbdiurk\xc4\x97ms LD\xe2\x82\x85\xe2\x82\x80 yra 180 mg/kg, o \xc5\xbemon\xc4\x97ms LDLo yra 71 mg/kg. Tai rei\xc5\xa1kia, kad 65\xc2\xa0kg mas\xc4\x97s \xc5\xbemogus turi suvalgyti apie 4,615 g natrio nitrito kad pasireik\xc5\xa1t\xc5\xb3 toksinis poveikis. Siekiant apsaugoti nuo nety\xc4\x8dinio apsinuodijimo natrio nitritas, skirtas naudoti kaip maisto priedas, da\xc5\xbeomas rausvai._NEWLINE_Natrio nitritas laikomas labiausiai pavojingu tod\xc4\x97l, kad kaitinamoje m\xc4\x97soje su nitritais susidaro karcinogenai nitrozaminai. Natrio nitrito vartojimas m\xc4\x97sos produktuose JAV ribojamas\xc2\xa0\xe2\x80\x93 leid\xc5\xbeiama koncentracija ne didesn\xc4\x97 kaip 0,02%. Apie 1970\xc2\xa0m. buvo aptikta, kad askorbo r\xc5\xabg\xc5\xa1tis (vitaminas C) kaip antioksidantas slopina nitrozamin\xc5\xb3 susidarym\xc4\x85. Tod\xc4\x97l JAV reikalaujama, kad m\xc4\x97sos produktuose turi b\xc5\xabti ne ma\xc5\xbeiau kaip 0,055% askorbo r\xc5\xabg\xc5\xa1ties. Gamintojai vietoje askorbo r\xc5\xabg\xc5\xa1ties kartais naudoja eritorbo r\xc5\xabg\xc5\xa1t\xc4\xaf (angl. erythorbic acid), kuri yra pigesnis, bet tiek pat efektyvus antioksidantas. Gamintojai taip pat gali \xc4\xafd\xc4\x97ti ir alfa tokoferolio (vitaminas E), kuris dar labiau slopina nitrozamin\xc5\xb3 susidarym\xc4\x85._NEWLINE_Alfa tokoferolis, askorbo ir eritorbo r\xc5\xabg\xc5\xa1tys slopina nitrozamin\xc5\xb3 susidarym\xc4\x85 d\xc4\x97l j\xc5\xb3 oksidacini\xc5\xb3 redukcini\xc5\xb3 savybi\xc5\xb3. Pvz., i\xc5\xa1 askorbo r\xc5\xabg\xc5\xa1ties susidaro dehidroaskorbo r\xc5\xabg\xc5\xa1tis, kuri aplinkoje esant\xc4\xaf diazoto trioksid\xc4\x85, galing\xc4\x85 nitrozinant\xc4\xaf agent\xc4\x85, susidarant\xc4\xaf i\xc5\xa1 natrio nitrito, paver\xc4\x8dia azoto monoksidu NO._NEWLINE_Yra informacijos, kad natrio nitrito vartojimas gali b\xc5\xabti susij\xc4\x99s su migrenos priepuoli\xc5\xb3 prasid\xc4\x97jimu asmenims, kurie ken\xc4\x8dia nuo migrenos.\n_START_SECTION_\nNatrio nitritas kaip vaistas\n_START_PARAGRAPH_\nNeseniai buvo aptikta, kad natrio nitritas yra efektyvus vazodiliatatorius\xc2\xa0\xe2\x80\x93 cheminis junginys, praple\xc4\x8diantis periferines kraujagysles ir taip pagerinantis audini\xc5\xb3 apr\xc5\xabpinim\xc4\x85 krauju. Atliekami tyrimai tikrinant natrio nitrito tinkamum\xc4\x85 gydyti siklemij\xc4\x85, apsinuodijim\xc4\x85 cianidais, miokardo infarkt\xc4\x85, smegen\xc5\xb3 aneurizmas, k\xc5\xabdiki\xc5\xb3 plau\xc4\x8di\xc5\xb3 hipertenzij\xc4\x85.'